Munisipale bestuurder | News24
Die munisipale bestuurder van Kuruman, Edward Ntefang, het verlede week in die hof op aanklagte van bedrog en korrupsie verskyn te midde van raadsvergaderings waarin die ANC sy kontrak by die Ga Segonyana-munisipaliteit wil verleng.
Ntefang (64), wat ook deur die departement van samewerkende regering voor die hof oor sy kwalifikasies gedaag is, en sy medebeskuldigdes se verhoor begin op 23 November vanjaar.
Hy staan ook op oortredings van die Wet op Munisipale Finansiële Bestuur (MFMA) tereg.
Kapt. Philani Nkwalase, Valke-woordvoerder, sê Ntefang word saam met Philani Lester Ntsabo, Lebogang Florence Moloti en Maneela Ingrid Semane, asook die Ikgosideng Business Consulting-maatskappy, aangekla.
Semane was die eertydse finansiële hoof by die munisipaliteit.
“Ntsabo en Moloti (albei 51), die maatskappy se senior bestuurslede, word ook aangekla.”
Die Valke het onreëlmatighede in die aanstelling in 2012 van sekere diensverskaffers vir die munisipaliteit ondersoek.
“Dit kom voor of die betrokke maatskappy ongeldige dokumente in die tenderproses ingedien het. Die maatskappy is vir drie jaar teen ’n bedrag van R9,8 miljoen aangestel,” sê Nkwalase.
Billy Markram, VF Plus-raadslid, sê dit is onaanvaarbaar dat Ntefang se kontrak verleng word te midde van die hofsaak.
“Sy kontrak sou aan die einde van Julie verstryk. Hy het aan die einde van Mei uit diens getree en word nou op ’n maand-tot-maand-grondslag be- hou. Dienslewering is swak. Die riool- pomp is gedurig buite werking en rou rioolwater vloei in die veld in. Munisipale verpligtinge gaan oor dienslewering en nie selfverryking nie.”
Die DA het verlede week ook ’n klag van aanranding teen die speaker inge- dien ná ’n onderonsie in ’n raads­vergadering.